CELEX: 52005PC0367
Language: sk
Date: 2005-08-09
Title: Návrh  rozhodnutia Rady, ktorým sa ruší rozhodnutie 2001/131/ES o ukončení konzultácií s Haiti podľa článku 96 Dohody o partnerstve AKT-ES

KOMISIA EURÓPSKYCH SPOLOČENSTIEV

                                                    Brusel, 09.08.2005
                                                    KOM(2005) 367 v konečnom znení

                                            Návrh

                                  ROZHODNUTIA RADY,

     ktorým sa ruší rozhodnutie 2001/131/ES o ukončení konzultácií s Haiti podľa článku 96
                                Dohody o partnerstve AKT-ES

                                    (predložená Komisiou)

SK                                                                                           SK
 ---pagebreak---                                          ODÔVODNENIE

     Rozhodnutia podľa článku 96

     Po zmanipulovaných voľbách v roku 2000 a so zreteľom na situáciu v Haiti, ktorá nie je
     v súlade s demokratickými princípmi Dohody z Cotonou, Rada Európskej únie sa 29. januára
     2001 v súlade s článkom 96 ods. 2 písm. c) Dohody z Cotonou rozhodla prijať vhodné
     opatrenia, podľa ktorých bola pomoc Haiti čiastočne pozastavená (žiadna priama podpora
     rozpočtu pre haitskú vládu), notifikácia 9. pridelenia finančných prostriedkov EDF (239 mil.
     eur) bola zrušená a zvyšné finančné prostriedky z 8. EDF (84,4 mil. eur) boli presmerované
     na priamy prínos pre haitský ľud. EÚ podmienila normalizáciu vzťahov s Haiti splnením
     podmienok stanovených v rezolúcii OAS č. 822, pokiaľ ide organizáciu slobodných
     a spravodlivých volieb.

     Rozhodnutie z roku 2001 bolo revidované a účinne presmerované 21. januára 2002
     rozhodnutím 2002/131/ES, 10. januára 2003 rozhodnutím 2003/53/ES a 22. decembra 2003
     rozhodnutím 2003/916/ES.

     Politická situácia na Haiti sa dramaticky zmenila v roku 2004 odchodom vtedajšieho
     prezidenta Aristida. Rýchly politický vývoj (ktorého hlavné body sú zhrnuté nižšie) si
     vyžadoval dôkladné prehodnotenie situácie a 24. septembra 2004 bolo prijaté rozhodnutie
     2004/681/ES, ktorým sa zmenilo a doplnilo rozhodnutie 2001/131/ES. Toto rozhodnutie je
     platné do 31. decembra 2005, ale po šiestich mesiacoch si vyžaduje revíziu. Týmto
     rozhodnutím sa v skutočnosti zrušili všetky predchádzajúce opatrenia (ktorými bolo
     pridelených 95,6 mil. eur) s jedinou výnimkou, ktorou je podpísanie 9. národného
     indikatívneho programu EDF, ktorý sa začne realizovať v prípade, ak sa národné voľby
     uskutočnia v súlade s rezolúciou OAS č. 822 a ak ich príslušné haitské inštitúcie
     a medzinárodné spoločenstvo uznajú za slobodné a spravodlivé. V súčasnosti sa usudzuje, že
     pokrok v prechodnom období k demokraticky zvolenej vláde, ktorý sa začal vytvorením
     dočasnej vlády v roku 2004 a ktorý bude viesť k miestnym, legislatívnym a prezidentským
     voľbám na jeseň roku 2005, poskytuje dôvod na revíziu súčasného rozhodnutia a na zrušenie
     zostávajúcich opatrení uvedených nižšie, čo bude predstavovať konkrétnu pomoc pre dočasnú
     vládu v tomto náročnom období a stimul na rešpektovanie volebného procesu.

     Východisková situácia

     Pretrvávajúce obdobie násilia a krviprelievania na začiatku roku 2004 viedlo k odchodu
     prezidenta Aristida 29. februára 2004. Predseda najvyššieho súdu Boniface Alexandre zložil
     prísahu ako dočasný prezident a dočasná vláda na čele s Gerardom Latortuom zložila prísahu
     17. marca 2004. Dočasná vláda sa zaviazala zorganizovať slobodné a spravodlivé voľby
     v priebehu 18 mesiacov. Podľa súčasného plánu sa majú voľby konať na jeseň roku 2005;
     miestne voľby 9. októbra 2005, potom legislatívne (parlamentné voľby) a prezidentské voľby
     v dvoch kolách 13. novembra a 18. decembra 2005, aby mohol zvolený prezident nastúpiť do
     úradu 7. februára 2006. Dočasná haitská vláda sa zaviazala venovať prvoradú pozornosť
     obnoveniu ovzdušia bezpečnosti a dôvery, čo sa pokladá za rozhodujúce pre demokratizáciu
     tejto krajiny. Rezolúciami OSN z 29. februára 2004 a z 30. apríla 2004 bolo schválené
     vytvorenie Medzinárodných dočasných síl a neskôr stabilizačných síl (MINUSTAH), ktoré
     začali činnosť 1. júna pod brazílskym velením, s cieľom stabilizovať bezpečnostnú situáciu
     a pomáhať dočasnej vláde v demokratizačnom procese. Mandát pre MINUSTAH bol

SK                                                2                                                 SK
 ---pagebreak---      predĺžený do konca júna 2005, kým nebudú v Bezpečnostnej rade ukončené diskusie
     o ďalšom predĺžení, pravdepodobne na obdobie 12 mesiacov.

     Po neformálnych konzultáciách v máji 2004, o ktoré požiadala Rada, predseda vlády Latortue
     zaslal list vtedajšiemu komisárovi pre rozvoj P. Nielsonovi, v ktorom uviedol záväzky svojej
     vlády pre prechodné obdobie vo viacerých oblastiach. V apríli 2005 predložila Komisia
     skupine krajín AKT pri Rade správu v súlade s požiadavkami rozhodnutia, ktoré sa má po
     šiestich mesiacoch podrobiť revízii. Správa, v ktorej sa opisuje situácia so zreteľom na tieto
     záväzky, bola vypracovaná v spolupráci s veľvyslanectvami členských štátov EÚ v Port-au-
     Prince. V marci 2005 komisár L. Michel navštívil Haiti a mal rozsiahle konzultácie s cieľom
     posúdiť situáciu priamo na mieste. Bezpečnostná rada OSN vyslala v apríli 2005 na Haiti
     misiu a generálny tajomník OSN predložil v máji 2005 správu o stabilizačnej misii OSN na
     Haiti. Všetky uvedené správy poskytujú v zásade podobný obraz situácie na Haiti.

     Súčasná situácia

     V politickej oblasti sa 7. apríla začal národný dialóg a zmierovací proces. Zabezpečenie
     kompletnosti tohto dialógu však vzbudzuje isté obavy, keďže strana bývalého prezidenta
     Aristida sa na ňom naďalej odmieta zúčastniť napriek tomu, že prezident sa údajne usiluje
     presvedčiť Lavalasovcov, aby sa na dialógu zúčastnili. Množstvo malých politických strán sa
     postupne zlučuje do väčších politických subjektov v súvislosti s nadchádzajúcimi voľbami.

     Harmonogram volieb, spomenutý vyššie, údajne pokračuje podľa plánu. Priamu
     zodpovednosť za voľby má Dočasná volebná rada, ktorá má silnú podporu od MINUSTAH-u.
     UNDP a OAS koordinujú pomoc pri organizácii volieb, pričom OAS sa zameriava najmä na
     oblasť registrácie voličov. Celkový rozpočet na voľby je v súčasnosti 62 mil. US$ a má byť
     pokrytý z príspevkov darcov. EÚ prisľúbila celkom 18 mil. eur. Komisia pripravuje vyslanie
     pozorovacej misie na voľby. Na financovanie pozorovacej misie budú okrem uvedených 18
     mil. eur vyčlenené ďalšie prostriedky.

     Bezpečnostná situácia je naďalej neistá a spôsobuje vážne obavy vzhľadom na opakované
     narastajúce prejavy násilia, vraždenie, únosy a ozbrojené lúpeže. Haitská štátna polícia je
     veľmi slabá a nemala čas preorientovať sa zo svojej skorumpovanej minulosti tak, aby mohla
     podstatne ovplyvniť bezpečnostnú situáciu. Preto MINUSTAH poskytuje významnú pomoc a
     usiluje sa udržiavať situáciu pod kontrolou. Je zrejmé, že mandát a zdroje MINUSTAH-u, tak
     ľudské, ako aj materiálne, treba posilniť, aby boli účinnejšie, a takéto návrhy sú v súčasnosti
     predmetom diskusie v BR OSN.

     V oblasti ľudských práv nastalo isté zlepšenie, keďže porušovanie ľudských práv, ktoré bolo
     politikou predchádzajúcej vlády, určite nie je súčasťou diskusií dočasnej vlády. Narastajúci
     počet ozbrojených bánd v krajine a kultúra beztrestnosti, ktorá existuje zásluhou
     skorumpovaných jednotlivcov v bezpečnostných silách, a mimoriadne nedostatky v súdnom
     systéme sú však prekážkami v úsilí o výrazné zlepšenie v oblasti ľudských práv. EK pracuje
     spolu so CIDA na programe posilnenia súdneho systému, pričom iní darcovia, vrátane
     členských štátov EÚ, sú v tomto smere takisto aktívni.

     Niektoré operácie, aj keď pomerne zriedkavé, na odzbrojenie ozbrojených skupín, najmä
     skupín zložených z bývalých príslušníkov armády, sa už začali, konkrétne v oblasti Haitského
     mysu, a bude ich treba urýchliť v rámci vytvárania takej úrovne bezpečnosti, ktorá je potrebná
     na uskutočnenie volieb.

SK                                                 3                                                   SK
 ---pagebreak---      Medzinárodná pomoc pre Haiti

     Dočasná vláda má silnú podporu všetkých kľúčových subjektov na Haiti, vrátane Spojených
     štátov, Francúzska, Španielska a niektorých latinskoamerických štátov a medzinárodných
     orgánov ako napr. OSN, OAS, Svetová banka, MMF, Medziamerická rozvojová banka a iné.
     Vzťahy s CARICOM-om, ktoré boli napäté pre podmienky súvisiace s odchodom prezidenta
     Aristida, sa postupne zlepšujú.

     Medzinárodní darcovia a dočasná vláda prijali Rámec dočasnej spolupráce (ICF): rámec,
     ktorý bol použitý ako základný dokument pre konferenciu darcov vo Washingtone v júli
     2005. Pri tejto príležitosti bol poskytnutý dar v celkovej výške 1,2 miliardy US$, pričom
     najväčší jednotlivý dar venovala EÚ. V marci 2005 bola v Cayenne zorganizovaná
     Medzinárodná konferencia o Haiti. Pri tejto príležitosti darcovia zopakovali svoju priamu
     pomoc tým, že znovu prisľúbili rovnaké dary ako v roku 2004 vo Washingtone a zaviazali sa,
     že urýchlia vyplatenie finančnej pomoci s cieľom prejaviť solidaritu s Haiti a umožniť
     haitskému obyvateľstvu, aby malo konkrétny prínos z procesu pokračujúcich politických
     zmien.

     Kanadská vláda v podobnom duchu organizuje 16.-17. júna v Montreale Medzinárodnú
     konferenciu o Haiti, na ktorej budú podporovatelia Haiti prerokúvať otázky týkajúce sa
     bezpečnosti a stability, volieb a poskytovania pomoci.

     Ekonomické oživenie

     Medzinárodný menový fond pozitívne zhodnotil úsilie haitskej vlády o ekonomické oživenie.
     Aj keď sa v správe uvádza, že oživenie predstavuje pomalý proces vzhľadom na ťažké
     všeobecné podmienky v krajine, v správe sa zároveň uznáva, že úsilie vlády vyústilo do
     poklesu inflácie, stabilizácie výmenného kurzu a čistého nárastu v medzinárodných rezervách.
     Výsledky v rámci MMF a SMP (významný vplyv na trhu) boli v období apríl – september
     2004 uspokojivé, všetky kvantitatívne ciele boli splnené so značnými rezervami
     a v štrukturálnych opatreniach sa dosiahol dobrý pokrok1. Potom nasledoval EPCA v období
     október 2004 – september 2005. Aj v tomto prípade bola väčšina kvantitatívnych cieľov
     splnená a štrukturálne opatrenia boli uplatnené. Haiti uhradilo nedoplatky Svetovej banke
     a umožnilo tak, aby SB schválila rýchlu upravenú platobnú operáciu. Schodky v príjmoch
     a oneskorenia v akciách financovaných darcami si však vyžiadali revíziu rozpočtu a nútenú
     zmenu v stanoveniach priorít vo výdavkoch, aby sa zabezpečila maximálna podpora
     ekonomického oživenia. Podľa článku IV správy predpokladá MMF na obdobie 2005/2006
     reálny rast HDP na úrovni 3% a infláciu 10%. Úlohou na ďalšie obdobie bude udržať nárast
     na úrovni 4 percent a vytvárať vládne príjmy potrebné na financovanie podstatného zlepšenia
     inštitucionálnych kapacít v oblasti sociálnych služieb a vo verejnom sektore. „Rozhodujúcimi
     predpokladmi budú úspešné voľby, národné zmierenie a pokračujúca pomoc od darcov.“1

     Návrh Komisie

     Komisia posúdila politickú situáciu a situáciu v oblasti ľudských práv, a hoci stav ešte vždy
     nie je optimálny, pomaly sa zlepšuje. Na druhej strane úsilie o dodržanie záväzkov súvisiacich
     s harmonogramom volieb; dobré výsledky vlády v procese ekonomického oživenia, ktorý je
     rozhodujúci v boji proti chudobe, ktorá vyvoláva nespokojnosť, násilie a neistotu; narastajúce

     1
            Správa MMF o roku 2005, článok 4, konzultácie.

SK                                                     4                                              SK
 ---pagebreak---      prejavy podpory haitského ľudu a dočasnej vlády od medzinárodného spoločenstva; nie
     zanedbateľné lehoty, ktoré sa vyžadujú na vypracovanie a vlastné vyplácanie programov
     rozvojovej pomoci, všetky tieto dôvody viedli Komisiu k predloženiu návrhu, aby zostávajúce
     opatrenie v článku 96, týkajúce sa uvoľnenia 72 mil. eur z 9. EDF, bolo zrušené.

     Komisia navrhuje, aby sa v liste predsedovi vlády Haiti, ktorým sa oznamuje zrušenie týchto
     opatrení, zdôraznil význam, ktorý EÚ prikladá demokracii, právnemu štátu, dobrej správe
     vecí verejných a ľudským právam, a skutočnosť, že EÚ podporuje haitskú vládu, aby vydržala
     v úsilí o dodržanie záväzkov, ktoré na seba vzala vo vzťahu k EÚ a k haitskému ľudu.

     Únia bude naďalej pozorne sledovať vývoj v Haiti prostredníctvom pokračujúceho
     a intenzívnejšieho politického dialógu v rámci Dohody z Cotonou s dočasnou vládou a s
     novou vládou, ktorá sa vytvorí na základe výsledkov nadchádzajúcich volieb.

SK                                               5                                                 SK
 ---pagebreak---                                                       Návrh

                                          ROZHODNUTIA RADY,

     ktorým sa ruší rozhodnutie 2001/131/ES o ukončení konzultácií s Haiti podľa článku 96
                                Dohody o partnerstve AKT-ES

     RADA EURÓPSKEJ ÚNIE,

     so zreteľom na Zmluvu o založení Európskeho spoločenstva,

     so zreteľom na Dohodu o partnerstve AKT-ES2, ktorá nadobudla platnosť 1. apríla 2003,
     najmä na jej článok 96,

     so zreteľom na vnútornú dohodu medzi predstaviteľmi vlád členských štátov, ktorí sa zišli v
     rámci zasadnutia Rady, o opatreniach, ktoré sa majú prijať, a o postupoch, ktoré sa majú
     dodržať pri vykonávaní Dohody o partnerstve AKT-ES3, najmä na jej článok 3,

     so zreteľom na návrh Komisie,4

     keďže:

     (1)      Na základe rozhodnutia 2001/131/ES5 bola finančná pomoc poskytnutá Haiti čiastočne
              pozastavená v rámci „vhodných opatrení“, ako ich stanovuje článok 96, ods. 2 písm. c)
              Dohody o partnerstve krajín AKT-ES.

     (2)      Rozhodnutie 2004/681/ES, ktorého platnosť sa skončí 31. decembra 2005, stanovuje
              kontrolu opatrení po šiestich mesiacoch.

     (3)      V marci 2005 pracovná skupina vytvorená predsedníctvom Európskej únie na Haiti,
              Európskou komisiou a predstaviteľmi členských štátov na Haiti vypracovala
              hodnotiacu správu o pokroku dosiahnutom v oblasti osobitných záväzkov prijatých
              haitskou vládou s cieľom dosiahnuť súlad s článkom 9 Dohody z Cotonou, najmä
              pokiaľ ide o oblasť ľudských práv, demokratických princípov a právneho štátu, aby
              sa krajina vrátila k ústavnému a demokratickému režimu bez obmedzenia.

     (4)      Súčasná situácia na Haiti vzbudzuje vážne obavy, pokiaľ ide o bezpečnosť,
              rešpektovanie ľudských práv a chudobu. Táto situácia bola potvrdená v správe misie
              Bezpečnostnej rady Organizácie spojených národov v apríli 2005. Medzinárodné
              spoločenstvo však niekoľko ráz potvrdilo svoj záväzok podporovať dočasnú vládu
              a haitský ľud v ich úsilí o demokraciu a hospodársky a sociálny rozvoj.

     2
              Ú. v. EÚ L 317, 15.12.2000, s. 3.
     3
              Ú. v. EÚ L 317, 15.12.2000, s. 376.
     4
              Ú. v. EÚ C [...] [...], s. [...]
     5
              Ú. v. EÚ L 48, 17.2.2001, s. 31. Rozhodnutie naposledy zmenené a doplnené rozhodnutím 2004/681/ES
              (Ú. v. EÚ L 311, 8.10.2004, s. 30).

SK                                                       6                                                        SK
 ---pagebreak---      (5)    Dočasná vláda si zasluhuje dôveru Európskej únie, pokiaľ ide o zabezpečenie
            politickej transformácie najmä zorganizovaním slobodných a spravodlivých volieb pri
            plnom rešpektovaní oznámeného harmonogramu volieb,

     ROZHODLA TAKTO:

                                              Článok 1

     Rozhodnutie 2001/131/ES sa ruší.

     Príloha sa nahrádza textom prílohy k tomuto rozhodnutiu.

                                              Článok 2

     Toto rozhodnutie sa uverejní v Úradnom vestníku Európskej únie.

                                              Článok 3

     Európsky parlament je v plnom rozsahu a okamžite informovaný o tomto rozhodnutí.

     V Bruseli […]

                                               Za Radu
                                               predseda

SK                                                7                                               SK
 ---pagebreak---      PRÍLOHA

                                      List dočasnej vláde na Haiti

     Vážený pán,

     Európska únia prikladá veľkú dôležitosť ustanoveniam článku 9 Dohody z Cotonou.
     Partnerstvo AKT-ES je založené na rešpektovaní ľudských práv, zásad demokracie
     a právneho štátu, ktoré sú základnými prvkami uvedenej dohody a tvoria teda základ pre
     vzťahy medzi nami.

     Európska únia v tomto zmysle pozorne sleduje transformáciu na Haiti, ktorá sa začala
     vymenovaním novej dočasnej vlády na Haiti pod Vaším vedením, ktorá zložila prísahu 17.
     marca 2004 po rozsiahlom konzultačnom procese založenom na pláne CARICOM/OAS.

     12. mája 2004 sa v Bruseli uskutočnili rokovania medzi Vami a Európskou komisiou s cieľom
     preskúmať politický program dočasnej vlády vzhľadom na obnovenie demokratického
     a ústavného režimu. Európska únia vzala na vedomie Vaše záväzky, najmä pokiaľ ide o
     zlepšenie situácie v oblasti ľudských práv, zavedenie demokratických princípov, vrátane
     uskutočnenia slobodných a spravodlivých volieb, právneho štátu a dobrej správy vecí
     verejných, ako je uvedené vo Vašom liste Európskej komisii z 25. mája 2004. Tieto záväzky,
     ktoré sú stále platné, by mali postupne viesť k väčšej politickej stabilite na Haiti.

     Európska únia pozorne sleduje vývoj na Haiti vo všetkých oblastiach a zohráva veľmi aktívnu
     úlohu v úsilí medzinárodného spoločenstva pomáhať krajine na jej ambicióznej a náročnej
     púti k demokratickému režimu. Sme pevne presvedčení, že haitský ľud má právo na lepší
     život v bezpečnom a stabilizovanom Haiti, kde sa plne rešpektujú demokratické princípy,
     ľudské práva, právny štát a dobrá správa vecí verejných.

     Európska únia, ako viete, zohrala vedúcu úlohu pri formulovaní a prijímaní Rámca dočasnej
     spolupráce a bola najväčším jednotlivým darcom pri prijímaní záväzkov pre rozvoj Haiti na
     Washingtonskej konferencii v roku 2004. Odvtedy sa dosiahol veľký pokrok a finančné toky
     postupne dosahujú želanú úroveň, keďže schopnosť krajiny prijímať finančnú a technickú
     pomoc sa zväčšila.

     Európska únia veľmi úzko spolupracovala so všetkými hlavnými medzinárodnými subjektmi
     a vyjadrila plnú podporu misii OSN na Haiti, MINUSTAH-u, a jej veľkému úsiliu pomôcť
     vláde a haitskej štátnej polícii pri zavedení bezpečnosti a stability, ktoré sú pre krajinu
     nevyhnutné, aby mohla dospieť k voľbám na jeseň roku 2005 a aby mohla úspešne uplatňovať
     programy trvalo udržateľného rozvoja.

     Európska únia vyhodnotila prostredníctvom vlastných zdrojov a prostredníctvom správ
     Bezpečnostnej rady o Haiti pokrok, ktorý sa dosiahol v politickej a ekonomickej oblasti,
     a rozhodla, aby opatrenia prijaté podľa rozhodnutia boli zrušené. Podľa týchto opatrení sa mal
     po národných voľbách a s novou, demokraticky zvolenou vládou podpísať národný
     indikatívny program pre Haiti v rámci 9. EDF. V súčasnosti prebieha plánovanie 9. EDF
     s Vašou vládou a NIP sa podpíše, hneď ako bude dokončené toto programové plánovanie. Je
     dôležité, aby tento proces postupoval rýchlo, aby sa aj akcie, ktoré s ním súvisia a ktoré
     prinesú úžitok haitskému ľudu, mohli rýchlo zrealizovať.

SK                                                 8                                                  SK
 ---pagebreak---      Pre úspech tejto spolupráce je nevyhnutné, aby sa prostredníctvom dobrej správy vecí
     verejných a prostredníctvom opatrení zameraných na rozvoj kapacít riadenia pomoci
     zabezpečila zosilnená absorpčná kapacita na prijímanie pomoci, ktorá v súčasnosti chýba.
     Spôsoby realizácie budú prispôsobené schopnosti krajiny primerane spravovať verejné
     financie.

     Európska únia bude pozorne sledovať ďalší vývoj v demokratizačnom procese, najmä pokiaľ
     ide o plnenie záväzkov dočasnej vlády v oblasti ľudských práv, národného dialógu,
     demokratických princípov, riadenia hospodárstva a krokov k miestnym, národným
     a prezidentským voľbám. Vítame oznámenie o harmonograme volieb, podľa ktorého sa
     miestne voľby uskutočnia v októbri 2005 a národné a prezidentské voľby v dvoch kolách
     v novembri a decembri 2005, čo umožní novej vláde prevziať úrad vo februári 2006.
     Európska únia je pevne presvedčená, že nič nesmie spôsobiť oneskorenie v tomto
     harmonograme volieb, a poskytuje pomoc na volebný proces vo výške 18 mil. eur. Okrem
     toho Európska únia uvažuje o vyslaní volebnej pozorovacej misie.

     Únia bude naďalej pozorne sledovať vývoj na Haiti prostredníctvom pokračujúceho
     a intenzívnejšieho politického dialógu v rámci Dohody z Cotonou s dočasnou vládou a s
     novou vládou, ktorá sa vytvorí na základe výsledkov nadchádzajúcich volieb.

     Prijmite, prosím, výraz našej najhlbšej úcty.

     Brusel

     Za Komisiu

     Za Radu

     predseda

SK                                                   9                                          SK